אוסטריה באירוויזיון

הישגים

אוסטריה נטלה חלק בתחרות כ-52 פעמים: פעמיים מתוכן אוסטריה ניצחה בתחרות, ועל כן, נכון ל-2019, היא נמצאת בטבלת הניצחונות של התחרות יחד עם גרמניה, איטליה, שווייץ, אוקראינה וספרד, כשלפניהן נמצאות אירלנד שיאנית הניצחונות עם שבעה ניצחונות, שוודיה עם שישה ניצחונות, לוקסמבורג, צרפת, בריטניה והולנד עם חמישה ניצחונות, ישראל עם ארבעה ניצחונות ונורווגיה ודנמרק עם שלושה ניצחונות. אוסטריה ניצחה בתחרות פעמים בתולדותיה: בפעם הראשונה ב-1966 עם השיר "Merci, Chérie" של אודו יורגנס ובפעם השנייה ב-2014, 48 שנים לאחר ניצחונה הראשון, עם השיר "Rise Like a Phoenix" של קונצ'יטה וורסט. עם ניצחונה השני בתחרות, הפכה אוסטריה לשיאנית התקופה הארוכה ביותר שחלפה בין שני ניצחונותיה בתחרות, ורק אם ספרד, שניצחה לאחרונה ב-1969, תנצח שוב, היא תשבור את שיאה.
אוסטריה היא בין המדינות היחידות שניצחו בתחרות, אך מעולם לא הגיעו למקום השני בגמר התחרות, יחד עם פורטוגל, סרביה, יוון, אסטוניה, לטביה, פינלנד, יוגוסלביה ולוקסמבורג. אוסטריה הגיעה פעם אחת בתולדותיה למקום השלישי ב-2018, פעם אחת למקום הרביעי ב-1965 וארבע פעמים למקום החמישי ב-1958, 1972, 1976 ו-1989.
אוסטריה הגיעה שמונה פעמים בתולדותיה למקום האחרון בתחרות (שבע פעמים בגמר התחרות ופעם אחת בחצי-הגמר) וארבע פעמים מתוכן היא לא קיבלה ולו נקודה אחת בתחרות והיא חולקת את התואר יחד עם נורווגיה, מדינת האפס נקודות, ושווייץ שלא קיבלו גם כן במשך ארבע פעמים ולו נקודה אחת בתחרות. אוסטריה היא אחת משמונה המדינות היחידות שהתמקמו במקום האחרון בתחרות כבר בפעם הראשונה בה הן נטלו בה חלק, יחד עם פורטוגל, מונקו, מלטה, טורקיה, ליטא, צ'כיה וסן מרינו. הישגהּ הגרוע ביותר של אוסטריה בגמר תחרות אירוויזיון הוא המקום ה-26 עם 0 נקודות אליו היא הגיעה פעם אחת בתולדותיה ב-2015, התחרות אותה אירחה בשטחה, עם השיר "I Am Yours" של להקת "The Makemakes". כמו כן, הייתה זאת הפעם הראשונה בתולדות התחרות שהמדינה המארחת קיבלה אפס נקודות. אם כי, למרות שאוסטריה קיבלה אפס נקודות, יחד עם גרמניה, אוסטריה לא מוקמה במקום האחרון בתחרות באותה שנה בשל חוק שובר שוויון הגורס כי השיר שבוצע מאוחר יותר בסדר השמעת השירים בתחרות הוא שימוקם במקום האחרון.
אוסטריה נחשבת לאחת המדינות הפחות מוצלחות בתחרות האירוויזיון ומראשית ימיה בתחרות ועד ימינו, חוץ מניצחונותיה, כמעט ולא הצליחה להתברג למקומות מכובדים בתחרות ולעיתים קרובות אף כשלה להעפיל לגמר התחרות משלב חצאי-הגמר. אוסטריה הצליחה להעפיל לגמר התחרות משלב חצאי-הגמר החל מ-2004 רק 6 פעמים ב-2004, 2011, 2014, 2016, 2017 ו-2018. ב-2015 אוסטריה העפילה ישירות לגמר התחרות עקב היותה המדינה המארחת וניצחונה בשנה הקודמת. עקב מורת רוחה מאי-עלייתה לגמר התחרות משלב חצאי-הגמר, אוסטריה פרשה במחאה בשנות ה-2000 מארבע תחרויות: 2006, 2008, 2009 ו-2010.

היעדרויות

אוסטריה נעדרה מאחת עשרה תחרויות אירוויזיון לאורך השנים:
היעדרותה הראשונה של אוסטריה התרחשה ב-1969 מהתחרות שהתקיימה במדריד. באותה תקופה, אוסטריה בחרה להחרים את התחרות מאחר כי באותם ימים ספרד נשלטה על ידי הרודן פרנסיסקו פרנקו. היסטוריון התחרות, ג'ון קנדי אוקונר, אמר כי אוסטריה העניקה לספרד שתי נקודות בשנה הקודמת, ומאחר וספרד ניצחה בהפרש של נקודה אחת בלבד, המחאה הפוליטית מצד אוסטריה הייתה, כנראה, לא כנה.
היעדרותה השנייה של אוסטריה התרחשה ב-1970 כאשר החליטה אוסטריה לא ליטול חלק בתחרות עקב התוצאה השנויה במחלוקת ב-1969, בה ניצחו ארבע מדינות בתחרות. כתוצאה מכך, מספר מדינות, בהן אוסטריה, פינלנד, נורווגיה, שוודיה ופורטוגל, החליטו לא ליטול חלק ב-1970.
ב-1973, 1974 ו-1975 אוסטריה לא נטלה חלק בתחרות. הסיבה המדויקת לפרישתה אינה ידועה בוודאות, אולם שיטת ניקוד המדינות שהייתה נהוגה באותן השנים, והבטיחה לכל המתחרים מספר נקודות מובטח, יכולה להיות הגורם.
במהלך שנות ה-90 ושנות ה-2000 המוקדמות, אוסטריה הייתה אחת המדינות המושפעות בתחרות מהחלטתו של איגוד השידור האירופי לפסול מדינות שהגיעו להישגים נמוכים בתחרות בשנים קודמות, כדי לאפשר למדינות חדשות להצטרף לתחרות. נבע הדבר מריבוי המדינות שביקשו לקחת חלק בתחרות, דבר שחייב את איגוד השידור האירופי לסנן את המדינות שביקשו ליטול חלק בתחרות. שתי שיטות לסינון נקבעו לשם כך: סינון של השירים הפחות טובים ומניעה ממדינות שהישגיהן בשנים קודמות היו נמוכים לקחת חלק בתחרות. באותן שנים, הוחלט לערוך הצבעה מוקדמת של צוותי שיפוט מכל המדינות שלוקחות חלק על סמך גרסאות מוקלטות של השירים, ולנפות מן התחרות את השירים שהגיעו לשבעת המקומות האחרונים. זאת, כתוצאה מהצורך לנפות את מספרן הגדל של המדינות שביקשו ליטול חלק בתחרות בשל תוצאות נמוכות בתחרות, אוסטריה לא נטלה חלק בתחרויות האירוויזיון ב-1998 ו-2001. ניפוי שיר לאחר שנבחר בתחרות מקומית, תוך השקעת משאבים בארגונה, גרמה אי-נחת בקרב רשתות השידור הלוקחות חלק בתחרות, ולפיכך שונתה המדיניות בשנים שלאחר מכן. כדי לפתור מחלוקות, החל מ-2004 הונהגה שיטת חצאי-גמר.
ב-2006 הביעה אוסטריה את מורת רוחה על הישגיה הנמוכים בתחרות, והיא נמנעה מנטילת חלק בה בטענה שכישרון מוזיקלי הוא אינו גורם מכריע עוד להצלחה בתחרות. אוסטריה שבה לתחרות בשנה שאחריה, אך היא הגיעה למקום אחד לפני האחרון בחצי-הגמר.
לאחר שהגיעה להישגים נמוכים בתחרות, אוסטריה פרשה מהתחרויות ב-2008, 2009 ו-2010. רשות השידור האוסטרית אמרה כי הסיבה לפרישתה ב-2008 היא ירידה בהתעניינות הציבור האוסטרי בתחרות, אולם הסיבה העיקרית היא הישגיה הנמוכים בתחרות. מפיק התוכניות של רשת השידור האוסטרית, וולפגנג לורנץ, אמר כי אוסטריה פורשת מהתחרות כי לרשות השידור האוסטרית אין שום רצון לשלוח מבצעים אוסטרים מוכשרים שאין להם שום סיכוי לנצח בתחרות. אולם, הוא הוסיף כי אילו המצב ישתנה אוסטריה תשמח ליטול חלק בתחרות. אוסטריה שידרה את התחרות ב-2008, 2009 ו-2010, למרות פרישתה מהתחרויות. ב-2009, איגוד השידור האירופאי אמר כי יתאמץ להשיב את אוסטריה לתחרות ב-2010, ביחד עם מדינות אחרות שפרשו כמו מונקו ואיטליה, אולם, אוסטריה לא שבה לתחרות באותה שנה. אוסטריה שבה לתחרות שהתקיימה בדיסלדורף, לאור ניצחונה של שכנתה, גרמניה, ב-2010.